Gholf: Filippi kook op DainfernLuca Filippi (Foto: Luca Filippi/Facebook) Die 23-jarige Suid-Afrikaner Luca Filippi het Vrydag by die Dainfern-buiteklub, wat tussen Johannesburg en Pretoria geleë is, ŉ vroeë verjaarsdaggeskenk in die tweede ronde van die Stella Artois-gholfoernooi gekry wat deel is van die Sonskynreeks. Filippi, wat komende Woensdag verjaar, het die eerste keer in sy loopbaan 29 houe oor nege putjies in ŉ toernooi aangeteken en loop saam met die Amerikaner Dan Erickson op 128 houe (-16) voor. Filippi en Erickson is twee houe voor Darren Fichardt, Lyle Rowe, Tristen Strydom, Luke Jerling en Jovan Rebula, (almal op 130, -14). Jaco van Zyl en Keagan Thomas is saam agtste op 131 (-13). Filippi, wat vanuit die Milnerton-klub in Kaapstad speel, het in 2020 ŉ beroepspeler geword. Hy het Vrydag sy eerste nege putjie in een hou onder die baansyfer voltooi, maar hy het op die tweede nege vlam gevat en in ŉ magiese 29 houe voltooi. * In die Amerikaanse PGA-reeks se RBC Heritage-toernooi wat by Harbour Town se Links-baan by Hilton Head Island in Amerika gespeel word, loop die Amerikaner Jimmy Walker (130, -12) met drie houe voor sy landgenote Xander Schauffele en Scottie Scheffler en Justin Rose van Engeland (almal 133, -9). Hulle word gevolg deur die Noorweër Viktor Hovland, die Engelsmanne Tommy Fleetwood en Aaron Rai en Patrick Cantlay en Mark Hubbard van Amerika (almal op 134, -8). Suid-Afrika se Ernie Els is 34ste op 138 houe (-4) nadat hy tellings van 68 en 70 houe op sy telkaart ingevul het. Els word gevolg deur Christiaan Bezuidenhout en Garrick Higgo (albei 139, -3). * In die Amerikaanse LPGA-reeks se Lotte-kampioenskap wat in Hoakalei in Hawaii beslis word, loop Yu-Jin Suno van Korea op 136 houe (-9) met een hou voor Linnea Stroem van Swede, die Australiër Grace Kim en Georgia Hall van Engeland, wat almal saam op 137 houe (-8) geëindig het. Suid-Afrika se Paula Reto kon nie vir die laaste twee rondes kwalifiseer nie.